EL
C 15/30
Επίσημη Εφημερίδα της Ευρωπαϊκής Ένωσης
16.1.2023
Αιτήματα Η προσφεύγουσα ζητεί από το Δικαστήριο: — να αναγνωρίσει ότι η Μάλτα παρέβη τις υποχρεώσεις τις οποίες υπέχει από το άρθρο 110 ΣΛΕΕ, επιβάλλοντας, κατ’ εφαρμογήν του τέταρτου παραρτήματος του Motor Vehicles Registration and Licensing Act (νόμου για την ταξινόμηση μηχανοκίνητων οχημάτων), όπως τροποποιήθηκε με τον νόμο VI του 2009, Κεφάλαιο 368 της Νομοθεσίας της Μάλτας, υψηλότερα ετήσια τέλη κυκλοφορίας σε μηχανοκίνητα οχήματα που ταξινομήθηκαν σε άλλα κράτη μέλη πριν την 1η Ιανουαρίου 2009 και εισήχθησαν στη Μάλτα μετά από την εν λόγω ημερομηνία, σε σύγκριση με τα τέλη που επιβάλλονται σε παρόμοια εγχώρια οχήματα, και — να καταδικάσει τη Δημοκρατία της Μάλτας στα δικαστικά έξοδα.
Ισχυρισμοί και κύρια επιχειρήματα Η Επιτροπή υποστηρίζει ότι η Μάλτα παρέβη τις υποχρεώσεις τις οποίες υπέχει από το άρθρο 110 ΣΛΕΕ, επιβάλλοντας υψηλότερα ετήσια τέλη κυκλοφορίας σε μηχανοκίνητα οχήματα τα οποία ταξινομήθηκαν σε άλλα κράτη μέλη πριν την 1η Ιανουαρίου 2009 και εισήχθησαν στη Μάλτα μετά από την εν λόγω ημερομηνία, σε σύγκριση με τα ετήσια τέλη κυκλοφορίας που επιβάλλονται σε παρόμοια εγχώρια οχήματα.
Αναίρεση που άσκησε στις 11 Νοεμβρίου 2022 η Helsingin Bussiliikenne Oy κατά της αποφάσεως που εξέδωσε το Γενικό Δικαστήριο (έκτο πενταμελές τμήμα) στις 14 Σεπτεμβρίου 2022 στην υπόθεση T-603/19, Helsingin Bussiliikenne Oy κατά Ευρωπαϊκής Επιτροπής (Υπόθεση C-697/22 P) (2023/C 15/33) Γλώσσα διαδικασίας: η φινλανδική Διάδικοι Αναιρεσείουσα: Helsingin Bussiliikenne Oy (εκπρόσωποι: O. Hyvönen και N. Rosenlund, δικηγόροι) Λοιποί διάδικοι στην αναιρετική διαδικασία: Ευρωπαϊκή Επιτροπή, Δημοκρατία της Φινλανδίας, Nobina Oy και Nobina AB
Αιτήματα Η αναιρεσείουσα ζητεί από το Δικαστήριο: — να αναιρέσει στο σύνολό της την απόφαση του Γενικού Δικαστηρίου της Ευρωπαϊκής Ένωσης, της 14ης Σεπτεμβρίου 2022, στην υπόθεση T-603/19 (1)· — να κάνει δεκτά στο σύνολό τους τα αιτήματα που είχε προβάλει η αναιρεσείουσα ενώπιον του Γενικού Δικαστηρίου, για τους λόγους που εκτίθενται στην αίτηση αναιρέσεως· — να καταδικάσει την Ευρωπαϊκή Επιτροπή στα δικαστικά έξοδα της διαδικασίας ενώπιον του Γενικού Δικαστηρίου της Ευρωπαϊκής Ένωσης και ενώπιον του Δικαστηρίου της Ευρωπαϊκής Ένωσης, πλέον νομίμων τόκων.
Λόγοι αναιρέσεως και κύρια επιχειρήματα Η αναιρεσείουσα υποστηρίζει ότι, στην υπόθεση T-603/19, το Γενικό Δικαστήριο της Ευρωπαϊκής Ένωσης (στο εξής: Γενικό Δικαστήριο) παραβίασε το δίκαιο της Ένωσης και υπέπεσε σε πλάνη περί το δίκαιο καθόσον απέρριψε την ασκηθείσα από την Helsingin Bussiliikenne Oy προσφυγή.
Η αναιρεσείουσα ισχυρίζεται ότι το Γενικό Δικαστήριο, κατά την εξέταση του πρώτου λόγου ακυρώσεως, με τον οποίο είχε προβληθεί παράβαση ουσιώδους τύπου της διαδικασίας, υπέπεσε σε σφάλμα, καθόσον κατά την έκδοση της προσβαλλόμενης απόφασης της Επιτροπής προσβλήθηκαν τα διαδικαστικά δικαιώματα της προσφεύγουσας.
Το Γενικό Δικαστήριο υπέπεσε επίσης σε σφάλμα κατά την εξέταση του τέταρτου λόγου ακυρώσεως, καθόσον αφορά την τήρηση της αρχής της αναλογικότητας.